Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Deċiżjoni Nru 574/2007/KE bil-ħsieb li tiżdied ir-rata ta’ kofinanzjament tal-Fond tal-Fruntieri Esterni għal ċerti Stati Membri li qed jesperjenzaw jew huma mhedda b'diffikultajiet serji fir-rigward tal-istabbilità finanzjarja tagħhom /* COM/2012/0527 final - 2012/0253 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA · Ir-raġunijiet u l-għanijiet Il-kriżi finanzjarja u ekonomika sostnuta qed iżżid il-pressjoni fuq ir-riżorsi finanzjarji nazzjonali hekk kif l-Istati Membri qed inaqqsu l-bagits tagħhom. F'dan il-kuntest, l-iżgurar ta' implimentazzjoni mingħajr xkiel tal-programmi adottati skont l-erba’ fondi stabbiliti bħala parti mill-Programm Ġenerali "Solidarjetà u Ġestjoni tal-Flussi ta' Migrazzjoni" (minn hawn 'il quddiem imsejħa "l-Fondi"), hija ta’ importanza partikolari bħala mezz li jiżdiedu l-fondi fl-ekonomija. Minkejja dan, l-implimentazzjoni tal-programmi spiss tkun tippreżenta sfida minħabba l-problemi ta’ likwidità kkawżati minn limitazzjonijiet baġitarji li ħafna drabi jwasslu għal tnaqqis qawwi fl-infiq, konsegwentement tkabbir ta’ problemi waqt perjodu ta’ kriżi sostnut. Dan hu l-każ b’mod partikolari għal dawk l-Istati Membri li l-iktar ġew milquta mill-kriżi attwali u li rċevew għajnuna finanzjarja taħt programm mill-Mekkaniżmu Ewropew ta' Stabilizzazzjoni Finanzjarja (EFSM), il-Faċilità Ewropea ta' Stabbiltà Finanzjarja (EFSF) jew self bilaterali għall-pajjiżi tal-euro jew minn Mekkaniżmu għall-Bilanċ tal-Ħlasijiet (BoP) għall-pajjiżi li mhumiex fiż-żona tal-euro. Sal-lum, sitt pajjiżi – inkluża l-Greċja li rċeviet ukoll għajnuna finanzjarja qabel l-istabbiliment tal-EFSM permezz ta’ self bilaterali – talbu għajnuna finanzjarja taħt il-varji mekkaniżmi ta' appoġġ u ftiehmu mal-Kummissjoni dwar programm ta’ aġġustament makroekonomiku. Dawn is-sitt pajjiżi huma l-Ungerija, ir-Rumanija, il-Latvja (taħt il-mekkaniżmu tal-BoP), il-Portugall, il-Greċja u l-Irlanda (taħt l-EFSM/l-EFSF/bilateralment). Għandu jiġi nnutat li l-programm għall-Ungerija skada fl-2010 filwaqt li l-programm għal-Latvja skada fil-bidu tal-2012. Biex tiżgura li l-Istati Membri jibbenefikaw minn mekkaniżmi ta’ appoġġ finanzjarju (jew kull Stat Membru ieħor li jista’ jkun ikkonċernat b'din l-għajnuna fil-ġejjieni) biex ikomplu jimplimentaw il-programmi adottati taħt il-Fondi u jagħtu fondi għal proġetti, din il-proposta tħaddan dispożizzjonijiet li jippermettu lill-Kummissjoni żżid ir-rata ta’ kofinanzjament tal-Unjoni għal dawn il-pajjiżi, għall-perjodu li matulu jkunu qed jibbenefikaw minn għajnuna finanzjarja pprovduta minn waħda mill-mekkaniżmi ta’ appoġġ taħt kwalunkwe mill-istrumenti ta’ finanzjament. Dan se jipprovdi riżorsi finanzjarji addizzjonali lill-Istati Membri u se tagħmilha aktar faċli li tibqa’ timplimenta programmi fil-prattika. · Il-kuntest ġenerali Ma jista’ jkun hemm l-ebda dubju li l-kriżi finanzjarja li kienet sejra għall-agħar f'xi Stati Membri qed ikollha effett sostanzjali fuq l-ekonomija reali minħabba fost affarijiet oħra, l-ammont akkumulat ta’ dejn u d-diffikultajiet li kellhom il-gvernijiet li jixtiequ jissellfu flus mis-suq bi spejjeż sostenibbli. Il-Kummissjoni kienet u għadha attiva ħafna fit-tressiq ta’ proposti dwar l-aħjar mod biex nirreaġixxu għall-kriżi finanzjarja attwali u għall-konsegwenzi soċjoekonomiċi tagħha. It-tliet proposti tagħha għal dawn il-kwistjonijiet ġew adottati. L-ewwel waħda tirrevedi r-Regolament (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni bil-għan li jiżdied l-ammont tal-kontribuzzjoni tal-Unjoni li tingħata permezz ta' ħlasijiet interim u ħlasijiet tal-bilanċ finali sa 10 punti perċentwali fuq il-limiti attwali (ir-Regolament (UE) Nru 1311/2011 tat-13 ta’ Diċembru 2011). It-tieni proposta tirrevedi r-Regolament tal-Kunsill (KE) Nru 1698/2005 dwar appoġġ għal żvilupp rurali mill-Fond Agrikolu Ewropew għall-Iżvilupp Rurali bil-għan li tiżdied ir-rata tal-kontribuzzjoni tal-Fond sa 95 % fir-reġjuni eliġibbli skond l-għanijiet ta’ Konverġenza, ir-reġjuni l-aktar imbiegħda u l-gżejjer iż-żgħar tal-Eġew u sa 85 % f’reġjuni oħra (ir-Regolament (UE) Nru 1312/2011 tad-19 ta’ Diċembru 2011). It-tielet tirrevedi r-Regolament (KE) Nru 1198/2006 dwar il-Fond tas-Sajd Ewropew li jippermetti ammont miżjud tal-kontribuzzjoni tal-Unjoni biex jitħallas permezz ta' ħlasijiet interim u ħlasijiet tal-bilanċ finali sa 10 punti perċentwali fuq il-limiti attwali (ir-Regolament (UE) Nru 387/2012 tad-19 ta’ April 2012). · Dispożizzjonijiet eżistenti fil-qasam tal-proposta L-Artikolu 16 tad-Deċiżjoni Nru 574/2007/KE tal-Parlament Ewropew u tal-Kunsill tat-23 ta' Mejju 2007 li jistabbilixxi l-Fond għall-Fruntieri Esterni għall-perjodu mill-2007 sal-2013 bħala parti mill-programm Ġenerali "Solidarjetà u Ġestjoni tal-Flussi Migratorji" jipprovdi li r-rata ta’ kofinanzjament tal-Unjoni għal azzjonijiet appoġġati fil-prinċipju ma taqbiżx 50 %. L-Artikolu 16 jistipula wkoll li din ir-rata ta’ kofinanzjament tal-Unjoni tista’ tiżdied għal 75 % jekk l-Istat Membru fil-kwistjoni huwa kopert mill-Fond ta' Koeżjoni jew jekk l-azzjoni tindirizza prijoritajiet speċifiċi li jkunu ġew identifikati fil-linji gwida strateġiċi. · Il-konsistenza ma' politiki u miri oħra tal-Unjoni Il-proposta hija konsistenti ma' proposti u inizjattivi oħra adottati mill-Kummissjoni Ewropea b'rispons għall-kriżi finanzjarja. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT · Il-konsultazzjoni mal-partijiet interessati Ma kienx hemm konsultazzjoni ma' partijiet interessati esterni. · Akkwist u użu ta’ għarfien espert L-użu ta’ għarfien espert estern ma kienx meħtieġ. · Analiżi tal-impatt Il-proposta se tippermetti lill-Kummissjoni biex tapplika rati ta’ kofinanzjament ogħla għall-pajjiżi li jibbenefikaw minn wieħed mill-mekkaniżmi ta' appoġġ. Mhux meħtieġ baġit addizzjonali, għaliex matul il-perjodu ta’ pprogrammar tal-2007-2013, mhix se tinbidel l-allokazzjoni finanzjarja nazzjonali mill-Fondi għall-pajjiżi u għall-programmi. 3. ELEMENTI LEGALI TAL-PROPOSTA · Sommarju tal-proposta Huwa propost tibdil fl-Artikolu 16 tad-Deċiżjoni Nru 574/2007/KE tal-Parlament Ewropew u tal-Kunsill biex ir-rata ta’ kofinanzjament tal-Unjoni applikabbli għal programmi tal-Fond għall-Fruntieri Esterni tal-Istati Membri kkonċernati tiżdied b’20 punt perċentwali, sakemm dawn qed jibbenefikaw minn wieħed mill-mekkaniżmi ta' appoġġ. Ladarba ttieħdet id-deċiżjoni li tagħti għajnuna finanzjarja lil Stat Membru taħt wieħed mill-mekkaniżmi ta’ appoġġ, l-Istat Membru jista’ jippreżenta lill-Kummissjoni jew abbozz tal-programm annwali jew abbozz tal-programm annwali rivedut li japplika r-rata ta’ kofinanzjament miżjud tal-Unjoni. Biex tkun intitolat biex tapplika rata ta’ kofinanzjament, Stat Membru għandu jibbenefika minn wieħed mill-mekkaniżmi ta’ appoġġ fiż-żmien meta jitressaq l-abbozz ta’ programm annwali jew l-abbozz tal-programm annwali rivedut. Madankollu, ladarba azzjoni ta’ programm annwali speċifiku ġiet kofinanzjata b’rata ta’ kofinanzjament miżjud tal-Unjoni, din tibqa’ hekk sa tmiem il-perjodu ta' eliġibbiltà tal-programm annwali relatat sew jekk l-Istat Membru għadux jgawdi jew le minn wieħed mill-mekkaniżmi ta' appoġġ. · Bażi legali Il-bażi legali hija d-Deċiżjoni Nru 574/2007/KE tal-Parlament Ewropew u tal-Kunsill tat- 23 ta' Mejju 2007 li tistabbilixxi l-Fond għall-Fruntieri Esterni għall-perjodu mill-2007 sal-2013 bħala parti mill-Programm ġenerali "Solidarjetà u Ġestjoni tal-Flussi ta' Migrazzjoni". Ibbażat fuq il-prinċipju ta’ amministrazzjoni komuni bejn il-Kummissjoni Ewropea u l-Istati Membri, din id-Deċiżjoni tinkludi dispożizzjonijiet għall-proċess ta’ programmar kif ukoll arranġamenti għall-ġestjoni tal-programmi (inkluża l-ġestjoni finanzjarja), il-monitoraġġ, il-kontroll finanzjarju u l-valutazzjoni ta' proġetti. · Il-prinċipju tas-sussidjarjetà Il-proposta hija konformi mal-prinċipju ta’ sussidjarjetà sal-punt li tfittex li tipprovdi appoġġ miżjud permezz tal-Fondi għal ċerti Stati Membri li għaddejjin minn diffikultajiet serji notevolment rigward l-istabbiltà ekonomika u finanzjarja tagħhom u ffaċċjati b'deterjorament fil-pożizzjonijiet tagħhom ta’ defiċit u dejn jew tkabbir ekonomiku mnaqqas, jirrifletti l-isfidi strutturali domestiċi u l-ambjent internazzjonali ekonomiku u finanzjarju. F'dan il-kuntest, huwa neċessarju li jiġi stabbilit, fil-livell tal-Unjoni Ewropea, mekkaniżmu temporanju li jippermetti lill-Unjoni Ewropea tikkofinanzja n-nefqa ċċertifikata skont il-Fondi, bl-użu ta’ rata ogħla ta' kofinanzjament. · Il-prinċipju tal-proporzjonalità Il-proposta tikkonforma mal-prinċipju tal-proporzjonalità: Din il-proposta hija tabilħaqq proporzjonata billi tmur lil hinn biex tipprovdi aktar appoġġ mill-Fondi għall-Istati Membri li jkunu f'diffikultajiet jew mhedda b’mod serju minn diffikultajiet serji kkawżati minn ċirkostanzi eċċezzjonali lil hinn mill-kontroll tagħhom u li jaqgħu taħt il-kundizzjonijiet tar-Regolament tal-Kunsill (UE) Nru 407/2010 (li jistabbilixxi l-Mekkaniżmu Ewropew ta' Stabbilizzazzjoni Finanzjarja (EFSM)), jew li jirċievu, għal dawk l-istess raġunijiet, għajnuna finanzjarja mill-Faċilità Ewropea ta’ Stabbiltà Finanzjarja (EFSF) u l-Mekkaniżmu Ewropew ta' Stabbiltà (MES), jew f'diffikultajiet jew ikunu mhedda b'mod serju b’diffikultajiet rigward il-bilanċ tal-ħlasijiet tagħhom u li jaqgħu taħt il-kundizzjonijiet tar-Regolament tal-Kunsill (KE) Nru 332/2002. Dan ikun japplika wkoll lill-Greċja, li rċeviet għajnuna finanzjarja taħt ftehim partikolari stabbilit 'il barra mill-mekkaniżmi ta’ appoġġ taħt Ftehim bejn il-Kredituri u l-Ftehim għal Faċilità ta' Self fiż-Żona tal-Euro. · Għażla ta’ strument L-istrument propost: Id-Deċiżjoni. Strumenti oħra ma jkunux adattati minħabba r-raġunijiet li ġejjin: Il-Kummissjoni esplorat il-kamp tal-applikazzjoni għall-immanuvrar provdut mill-qafas legali u tqis li huwa meħtieg, fid-dawl tal-esperjenza miksuba sa issa, li tipproponi emendi għad-Deċiżjoni. L-għan ta’ din ir-reviżjoni huwa li jiġi ffaċilitat aktar il-kofinanzjament ta' proġetti u allura titħaffef kemm l-implimentazzjoni tagħhom kif ukoll jitħaffef l-impatt ta' investimenti bħal dawn fuq l-ekonomija reali. 4. L-IMPLIKAZZJONI BAĠITARJA Ma hemmx impatt fuq l-approprjazzjonijiet għall-impenji minħabba li ma hemm l-ebda modifika proposta għall-ammonti massimi tal-finanzjament tal-Fondi previsti fil-programmi annwali għall-perjodu ta’ programmazzjoni 2007-2013. Il-proposta turi r-rieda tal-Kummissjoni biex tgħin lill-Istati Membri fl-isforzi tagħhom biex jaffaċċjaw il-kriżi finanzjarja. L-emendi se jipprovdu lill-Istati Membri kkonċernati bil-fondi neċessarji biex jappoġġaw proġetti u l-irkupru tal-ekonomija. 2012/0253 (COD) Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Deċiżjoni Nru 574/2007/KE bil-ħsieb li tiżdied ir-rata ta’ kofinanzjament tal-Fond tal-Fruntieri Esterni għal ċerti Stati Membri li qed jesperjenzaw jew huma mhedda b'diffikultajiet serji fir-rigward tal-istabbilità finanzjarja tagħhom IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 77(2) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) Id-Deċiżjoni Nru 574/2007/KE tal-Parlament Ewropew u tal-Kunsill tat-23 ta' Mejju 2007[1] li tistabbilixxi l-Fond għall-Fruntieri Esterni għall-perjodu mill-2007 sal-2013 bħala parti mill-programm ġenerali "Solidarjetà u Ġestjoni tal-Flussi ta’ Migrazzjoni" u tipprovdi għal rati ta' kofinanzjament differenti tal-Unjoni għal azzjonijiet appoġġati mill-Fond. (2) Il-kriżi globali finanzjarja u r-reċessjoni ekonomika mingħajr preċedent għamlu ħsara serja lit-tkabbir ekonomiku u lill-istabbiltà finanzjarja, u ħolqu deterjorament qawwi fil-kundizzjonijiet finanzjarji, ekonomiċi u soċjali ta' diversi Stati Membri. Xi Stati Membri qed jesperjenzaw diffikultajiet serji jew huma mhedda b'diffikultajiet bħal dawn, partikolarment fir-rigward tal-istabbiltà finanzjarja u ekonomika tagħhom, li wassal għal deterjorament f'pożizzjonijiet ta' defiċit u dejn tagħhom u qed jheddu t-tkabbir ekonomiku minħabba l-ambjent internazzjonali finanzjarju u ekonomiku. (3) Filwaqt li diġà ttieħdu azzjonijiet importanti biex jagħmlu tajjeb għall-effetti negattivi tal-kriżi, l-impatt tal-kriżi finanzjarja fuq l-ekonomija reali, fuq is-suq tax-xogħol u s-soċjetà b’mod ġenerali qiegħed jinħass ma’ kullimkien. Il-pressjoni fuq ir-riżorsi finanzjarji nazzjonali qed tiżdied u għandhom jittieħdu aktar miżuri biex tittaffa din il-pressjoni permezz tal-aqwa u l-aktar użu tal-fondi tal-Unjoni. (4) Ir-Regolament tal-Kunsill (KE) Nru 332/2002 tat-18 ta' Frar 2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' ħlasijiet tal-Istati Membri[2] jistipula li l-Kunsill għandu jagħti għajnuna finanzjarja fit-terminu medju meta Stat Membru li ma jħaddanx l-euro jinsab f'diffikultajiet jew huwa serjament mhedded b'diffikultajiet fejn jidħol il-bilanċ tal-ħlasijiet tiegħu. (5) Ir-Rumanija ngħatat din l-għajnuna finanzjarja bid-Deċiżjoni tal-Kunsill 2009/459/KE[3]. (6) Fid-9 ta’ Mejju 2010 il-Kunsill adotta pakkett komprensiv ta' miżuri, inklużi (a) Regolament tal-Kunsill li jistabbilixxi l-Mekkaniżmu Ewropew ta’ Stabbilizzazzjoni Finanzjarja[4] bbażat fuq l-Artikolu 122(2) tat-Trattat, u (b) il-Faċilità Ewropea ta' Stabbiltà Finanzjarja biex tipprovdi appoġġ finanzjarju għal Stati Membri taż-żona tal-euro li jinsabu f'diffikultajiet ikkawżati minn ċirkostanzi eċċezzjonali lil hinn mill-kontroll tal-Istati Membri taż-żona tal-euro bħal dawn bil-għan li titħares l-istabbiltà finanzjarja taż-żona tal-euro kollha kif ukoll l-Istati Membri tagħha. (7) L-Irlanda u l-Portugall ingħataw għajnuna finanzjarja skont il-Mekkaniżmu Ewropew ta’ Stabbilizzazzjoni Finanzjarja skont id-Deċiżjonijiet ta’ Implimentazzjoni tal-Kunsill Nru 2011/77/UE[5] u Nru 2011/344/UE rispettivament[6]. Dawn irċevew ukoll fondi mill-Faċilità Ewropea ta’ Stabbiltà Finanzjarja. (8) Il-Ftehim bejn il-Kredituri u l-Ftehim għal Faċilità ta’ Self għall-Greċja konkluż nhar it-8 ta’ Mejju 2010, daħal fis-seħħ nhar il-11 ta’ Mejju 2010. Fit-12 ta’ Marzu 2012, il-ministri tal-finanzi tas-17-il Stat Membru taż-żona tal-euro waqfu dan l-ewwel programm u approvaw it-tieni programm ta’ għajnuna finanzjarja għall-Greċja. Ġie deċiż li l-mezz finanzjarju għal dan it-tieni programm ikun il-Faċilità Ewropea għall-Istabbiltà Finanzjarja, li għandha wkoll toħroġ l-ammont li jifdal bħala kontribut fiż-żona tal-euro skont l-ewwel programm. (9) Fit-2 ta’ Frar 2012, il-ministri tal-finanzi tas-17-il Stat Membru taż-żona tal-euro ffirmaw it-Trattat li jistabbilixxi l-Mekkaniżmu Ewropew ta’ Stabbiltà (MES). Skont dak it-Trattat, li jsegwi d-Deċiżjoni tal-Kunsill Ewropew 2011/199/UE tal-25 ta’ Marzu 2011 li temenda l-Artikolu 136 tat-Trattat dwar il-Funzjonament tal-Unjoni Ewropea fir-rigward ta’ mekkaniżmu ta' stabbiltà għall-Istati Membri li l-munita tagħhom hija l-euro[7], il-Mekkaniżmu Ewropew ta’ Stabbiltà se jsir il-fornitur ewlieni ta' għajnuna finanzjarja għal Stati Membri taż-żona tal-euro hekk kif jidħol fis-seħħ f'nofs l-2012. Għalhekk, din id-Deċiżjoni għandha diġà tikkunsidra l-Mekkaniżmu Ewropew ta' Stabbiltà. (10) Il-konklużjonijiet tal-Kunsill Ewropew tat-23 u l-24 ta’ Ġunju 2011 jilqgħu l-intenzjoni tal-Kummissjoni biex isseddaq is-sinerġiji bejn il-programmi ta’ self għall-Greċja u l-Fondi tal-Unjoni, biex tappoġġa sforzi ħalli tiżdied il-ħila tal-Greċja li tassorbi l-fondi mill-Unjoni sabiex tkun tista' tixpruna t-tkabbir u l-impjiegi billi terġa' tiffoka fuq kif ittejjeb il-kompetittività u l-ħolqien tal-impjiegi. Barra minn hekk, il-konklużjonijiet laqgħu u appoġġaw il-preparazzjoni mill-Kummissjoni, flimkien mal-Istati Membri, ta' programm komprensiv ta' għajnuna teknika lill-Greċja. Din l-emenda tad-Deċiżjoni Nru 574/2007/KE tikkontribwixxi għal dawn l-isforzi biex ittejjeb is-sinerġiji. (11) Minħabba ċ-ċirkostanzi eċċezzjonali, ir-Regolament (UE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni kien emendat bir-Regolament (UE) Nru 1311/2011 biex jippermetti żieda fir-rata ta’ kofinanzjament applikata taħt il-Fondi Strutturali u l-Fond ta' Koeżjoni għall-Istati Membri li qed jiffaċċjaw diffikultajiet serji fejn tidħol l-istabbiltà finanzjarja tagħhom[8]. Kien adottat approċċ simili lejn dawk l-istess Stati Membri fil-qafas tal-Fond Agrikolu Ewropew għall-Iżvilupp Rurali (ir-Regolament (UE) Nru 1312/2011 li jemenda r-Regolament (KE) Nru 1698/2005)[9] u fil-qafas tal-Fond Ewropew għas-Sajd (ir-Regolament (UE) Nru 387/2012 li jemenda r-Regolament tal-Kunsill (KE) Nru 1198/2006)[10]. Bl-istess mod, dawk l-istess Stati Membri għandhom jiġu appoġġjati fil-qafas tal-erba’ Fondi stabbiliti bħala parti mill-Programm Ġenerali fuq "Solidarjetà u Ġestjoni tal-Flussi ta' Migrazzjoni", l-aktar il-Fond għall-Fruntieri Esterni, il-Fond Ewropew għar-Ritorn, il-Fond Ewropew għar-Rifuġjati u l-Fond Ewropew għall-Integrazzjoni ta' Ċittadini ta' Pajjiżi Terzi (minn hawn 'il quddiem imsejjaħ "il-Fondi") stabbilit għall-perjodu 2007-2013. (12) Il-Fondi huma l-għodod ewlenin biex jgħinu lill-Istati Membri jittrattaw sfidi importanti fil-qasam tal-migrazzjoni, l-asil u l-fruntieri esterni bħal l-iżvilupp ta' politika dwar l-immigrazzjoni komprensiva tal-Unjoni li ttejjeb il-kompetittività u l-koeżjoni soċjali tal-Unjoni u l-ħolqien ta’ Sistema Ewropea Komuni tal-Asil. (13) Biex il-finanzjament tal-Unjoni Ewropea tkun aktar faċli biex tiġi ġestita fil-qasam tal-migrazzjoni, l-asil u l-fruntieri esterni u għat-titjib tad-disponibbiltà ta’ finanzjament għall-Istati Membri biex jimplimentaw il-programmi annwali tagħhom skont il-Fondi, huwa meħtieġ, fuq bażi temporanja u bla ħsara għall-perjodu ta' programmazzjoni 2014-2020, li jkun hemm arranġament għal żieda fir-rata ta’ kofinanzjament tal-Unjoni skont il-Fondi b'ammont li jikkorrispondi għal għoxrin punt perċentwali fuq ir-rati ta’ kofinanzjament applikabbli bħalissa, għall-Istati Membri li qed jesperjenzaw diffikultajiet serji fejn tidħol l-istabbiltà finanzjarja tagħhom. Dan ifisser li l-Fondi nazzjonali annwali tal-allokazzjoni skont l-atti bażiċi se jibqgħu l-istess filwaqt li l-kofinanzjament nazzjonali se jkun imnaqqas kif meħtieġ. Programmi annwali li għadhom għadejjin se jkollhom bżonn li jiġu riveduti biex jirriflettu l-bidliet li jirriżultaw mill-applikazzjoni ta’ rata ta’ kofinanzjament miżjud tal-Unjoni. (14) Kwalunkwe Stat Membru li qed ifittex li jibbenifika miż-żieda fir-rata tal-kofinanzjament għandu jipprovdi lill-Kummissjoni b’dikjarazzjoni bil-miktub flimkien mal-abbozz tal-programm annwali jew l-abbozz tal-programm annwali rivedut. Fl-istqarrija tiegħu, l-Istat Membru kkonċernat għandu jipprovdi referenza għad-deċiżjoni rilevanti tal-Kunsill jew għal kwalunkwe deċiżjoni rilevanti li twassal biex ikun eliġibbli biex jibbenefika minn rata ta’ kofinanzjament miżjud tal-Unjoni. (15) Il-kriżi bla preċedent li qed taffettwa s-swieq finanzjarji internazzjonali u t-tnaqqis fir-ritmu ekonomiku kkawżaw ħsara serja għall-istabbiltà finanzjarja ta’ bosta Stati Membri. Minħabba li hi meħtieġa reazzjoni rapida biex tilqa’ kontra l-effetti fuq l-ekonomija b’mod ġenerali, din id-Deċiżjoni għandha tidħol fis-seħħ mill-aktar fis possibbli. (16) Id-deċiżjoni Nru 574/2007/KE għandha għalhekk tiġi emendata b’mod xieraq. Meta ssir referenza għall-Artikolu 16 tad-Deċiżjoni Nru 574/2007/KE jew għall-perċentwali tal-kontribuzzjoni tal-Unjoni provdut hemmhekk, din għandha tinftiehem bħala referenza għall-Artikolu 16 rivedut u — possibilment miżjud — għall-perċentwali tal-kontribuzzjoni tal-Unjoni. (17) Dwar l-Islanda u n-Norveġja, din id-Deċiżjoni tikkostitwixxi żvilupp tal-acquis ta' Schengen li jaqa' fl-oqsma msemmijin fl-Artikolu 1, il-Punti A u B tad-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim milħuqa bejn il-Kunsill tal-Unjoni Ewropea u r-Repubblika tal-Islanda u r-Renju tan-Norveġja dwar l-assoċjazzjoni ta’ dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta' Schengen[11]. (18) Rigward l-Isvizzera, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni ta’ din tal-aħħar fl-implimentazzjoni, l-applikazzjoni u l-iżvilupp tal-acquis ta’ Schengen li jaqgħu fil-qasam imsemmi fl-Artikolu 1, il-Punti A u B tad-Deċiżjoni tal-Kunsill 1999/437/KE moqri flimkien mal-Artikolu 3 tad-Deċiżjoni tal-Kunsill 2008/146/KE dwar il-konklużjoni, f'isem il-Komunità Ewropea, tal-Ftehim[12]. (19) Rigward Liechtenstein, din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta' Liechtenstein għall-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera fl-implimentazzjoni, l-applikazzjoni u l-iżvilupp tal-acquis ta’ Schengen li jaqgħu fil-qasam imsemmi fl-Artikolu 1, il-Punti A u B tad-Deċiżjoni tal-Kunsill 1999/437/KE moqri flimkien mal-Artikolu 3 tad-Deċiżjoni tal-Kunsill 2011/350/UE dwar il-konklużjoni, f'isem l-Unjoni, tal-Protokoll[13]. (20) Taħt il-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka ma tiħux sehem fl-adozzjoni mill-Kunsill tal-miżuri skont it-Titolu V tal-Parti Tlieta tat-Trattat dwar il-Funzjonament tal-Unjoni Ewropea, bl-eċċezzjoni ta’ "miżuri li jiddeterminaw il-pajjiżi terzi li ċ-ċittadini għandhom ikunu fil-pussess ta' viża meta jaqsmu l-fruntieri esterni tal-Istati Membri, jew miżuri relatati ma’ format uniformi għall-viżi". Din id-deċiżjoni tibni fuq l-acquis ta’ Schengen, u skont l-Artikolu 4 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka għandha tiddeċiedi fi żmien sitt xhur wara li l-Kunsill ikun iddeċieda fuq proposta jew inizjattiva li tibni fuq l-acquis ta’ Schengen skont id-Dispożizzjonijiet tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea, jekk tkunx se timplimenta dan ir-Regolament fil-liġi nazzjonali tagħha. (21) Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen, li ma japplikawx għar-Renju Unit, skont id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq sabiex jipparteċipaw f'xi dispożizzjonijiet tal-acquis ta' Schengen u d-Deċiżjoni tal-Kunsill 2004/926/KE sussegwenti tat-22 ta' Diċembru 2004 dwar id-dħul fis-seħħ ta' partijiet mill-acquis ta' Schengen mir-Renju Unit tal-Gran Brittanja u l-Irlanda ta' Fuq. Għaldaqstant, ir-Renju Unit mhux qed jieħu sehem fl-adozzjoni tagħha u mhux marbut biha jew suġġett għall-applikazzjoni tagħha. (22) Dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen li fih l-Irlanda ma tiħux sehem, skont id-Deċiżjoni tal-Kunsill 2002/192/KE tat-28 ta' Frar 2002 dwar it-talba tal-Irlanda biex tieħu parti f'xi dispożizzjonijiet tal-acquis ta' Schengen. L-Irlanda għalhekk mhux qed tieħu sehem fl-adozzjoni tagħha u mhix marbuta biha jew suġġetta għall-applikazzjoni tagħha. ADOTTAW DIN ID-DEĊIŻJONI: Artikolu 1 Fl-Artikolu 16 tar-Regolament (KE) Nru 574/2007/KE, il-paragrafu 4 jinbidel b'dan li ġej: "4. Il-kontribuzzjoni tal-Komunità għall-proġetti appoġġati, fejn għandhom x’jaqsmu l-azzjonijiet implimentati fl-Istati Membri skont l-Artikolu 4, ma għandhiex tkun aktar minn 50 % tan-nefqa totali ta’ azzjoni speċifika. Dan jista' jiżdied sa 75 % għall-proġetti li jindirizzaw prijoritajiet speċifiċi li jkunu ġew identifikati fil-linji gwida strateġiċi kif imsemmi fl-Artikolu 20. Il-kontribuzzjoni tal-Komunità għandha tiżdied għal 75 % fl-Istati Membri koperti mill-Fond ta' Koeżjoni. Il-kontribuzzjoni tal-Unjoni tista’ tiżdied b’20 punt perċentwali sakemm l-Istat Membru kkonċernat jissodisfa waħda mill-kundizzjonijiet li ġejjin fiż-żmien tal-preżentazzjoni tal-abbozz tagħha tal-programm annwali skont l-Artikolu 23(3) ta’ din id-Deċiżjoni jew l-abbozz rivedut tal-programm annwali skont l-Artikolu 23 tad-Deċiżjoni tal-Kummissjoni 2008/456/KE*: (a) għajnuna finanzjarja tkun disponibbli għalih għal perjodu medju skont ir-Regolament tal-Kunsill (KE) Nru 332/2002**, (b) l-għajnuna finanzjarja titqiegħed għad-dispożizzjoni tiegħu skont ir-Regolament tal-Kunsill (UE) Nru 407/2010*** jew l-għajnuna finanzjarja titqiegħed għad-dispożizzjoni tiegħu minn Stati Membri oħrajn taż-żona tal-euro qabel id-dħul fis-seħħ ta’ dak ir-Regolament; (c) l-għajnuna finanzjarja tkun disponibbli għalih skont il-ftehim intergovernattiv li ntlaħaq li jistabbilixxi l-Faċilità Ewropea ta’ Stabbiltà Finanzjarja jew it-Trattat li jistabbilixxi l-Mekkaniżmu Ewropew ta' Stabbiltà. L-Istat Membru kkonċernat għandu jressaq stqarrija bil-miktub lill-Kummissjoni flimkien mal-abbozz tal-programm multiannwali tiegħu jew l-abbozz tal-programm annwali rivedut li jikkonferma li jissodisfa wieħed mill-kundizzjonijiet imsemmija fil-punti (a), (b) jew (c) tar-raba’ subparagrafu. Proġett kofinanzjat fuq ir-rata miżjuda jista’ jibqa’ hekk kemm jekk waħda mill-kundizzjonijiet msemmija fil-punti (a), (b) jew (c) tar-raba’ subparagrafu tiġi sodisfatta waqt l-implimentazzjoni tal-programm annwali relatat. ________ * ĠU L 167, 27.6.2008, p. 1. ** ĠU L 53, 23.2.2002, p. 1. *** ĠU L 118, 12.5.2010, p. 1." Artikolu 2 Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 3 Din id-Deċiżjoni hija indirizzata lill-Istati Membri skont it-Trattati. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 144, 6.6.2007, p. 22. [2] ĠU L 53, 23.2.2002, p. 1 (mhux disponibbli bil-Malti). [3] ĠU L 150, 13.6.2009, p. 8. Deċiżjoni kif emendata l-aħħar mid-Deċiżjoni tal-Kunsill 2010/183/KE (ĠU L 83, 30.3.2010, p. 19). [4] ĠU L 118, 12.5.2010, p. 1. [5] ĠU L 30, 4.2.2011, p. 34. [6] ĠU L 159, 17.6.2011, p. 88. [7] ĠU L 91, 6.4.2011, p. 1. [8] ĠU L 337, 20.12.2011, p. 5. [9] ĠU L 339, 21.12.2011, p. 1. [10] ĠU L 129, 16.5.2012, p. 7. [11] ĠU L 176, 10.7.1999, p. 31. [12] ĠU L 53, 27.2.2008, p. 1. [13] ĠU L 160, 18.6.2011, p. 19.